Rasmus Prehn (S), 2011-12-13:
Med dette beslutningsforslag vil Dansk Folkeparti gøre det obligatorisk at have alkolås i alle nye biler fra 2015.
Der er ikke nogen tvivl om, at vi fra socialdemokratisk side er stærkt optaget af at gøre alt, hvad vi overhovedet kan, for at bekæmpe spritbilisme.
Det skal simpelt hen bekæmpes, og derfor er straffene også blevet skærpet, og adskillige adfærdskampagner har været sat i gang, sådan at man kunne sikre, at antallet af spritbilister blev bragt ned, og at også de forfærdelige trafikulykker, der sker i forbindelse med spritbilisme, kunne bringes ned.
Jeg tror, at noget af det, som vi har set over de seneste 20-30 år, er, at adfærden virkelig er blevet ændret.
Den holdning, der er til spritbilisme, er blevet ændret, ved at der er lavet kampagner.
Noget af det, der virkelig virker, er jo, at man som bilist passer på hinanden og husker hinanden på: Pas nu på med det her, lad nu være med det her, det er en rigtig dårlig idé.
allerallerbedst
Så det, der virker bedst, er altså adfærdsændringer, det er kampagner.
Naturligvis skal der også lovgivning til.
Vi hørte både ministeren og Venstres ordfører ridse op, hvad der har været af lovgivningstiltag på det her område.
Der er mulighed for at lave konfiskation, der mulighed for at lave varetægtsfængsling af spritbilister, og senest har vi også lavet den opstramning, at man siger til folk, der har en spritdom, at der altså kan være mulighed for at få etableret netop en alkolås i bilen – alt sammen skridt i den rigtige retning.
Det, der er vigtigt for Socialdemokratiet, er, at man med de tiltag, der er taget, rammer dem, der er syndere, dem, der har overtrådt loven, dem, der er kriminelle, frem for at man rammer alle de mange lovlydige borgere, som jo ikke har overtrådt nogen lov.
Det er i hvert fald noget, man skal være opmærksom på, inden man bare siger ja til det med obligatorisk alkolås.
Man risikerer, at der er en masse lovlydige borgere, som ikke har gjort noget forkert, som lige pludselig ikke alene bliver pålagt det besvær, det giver, at skulle have alkolås i bilen, men også den økonomiske udgift.
Ministeren nævnte i øvrigt et regneeksempel, altså det, at det koster 10.000 kr. pr. bil.
Nogle familier har jo to biler for at få transporten til at hænge sammen til og fra arbejde.
Jamen så er det altså en relativt stor udgift, man bliver pålagt på det her område, også selv om man aldrig nogen sinde kunne drømme om at køre spritkørsel.
Det synes jeg vi skal have med i de her overvejelser.
Så nævnte ministeren også det, at der rent faktisk er et EU-spørgsmål i forhold til det her, altså at det vil blive opfattet som en teknisk handelshindring.
Det skal vi i hvert fald også lige være opmærksomme på.
Så hvis vi skal have det her forslag igennem, skal vi formentlig gøre det i regi af EU.
Men inden det kommer så vidt, synes vi fra socialdemokratisk side, at det er en god idé at få tænkt det her igennem helt til bunds, virkelig at få vurderet fordele og ulemper på det her område.
Kan det virkelig være rigtigt, at så mange lovlydige borgere på en eller anden måde skal kriminaliseres ved at skulle have en alkolås, også selv om de aldrig kunne finde på at drikke andet end brikjuice?
Det er også værd at få vurderet, om det er et tilstrækkelig sikkert system.
Dansk Folkepartis ordfører nævnte ligefrem muligheden for, at man kunne dressere sin hund til at puste, men man kunne forestille sig det endnu mere uhyggelige, nemlig at det var sådan, at man tog sine børn med for at få dem til at puste, altså tog dem med på en spritkørselstur.
Sådan nogle ting skal vi i hvert fald også vide os sikre på ikke bliver adfærden, altså at der er børn, der bliver udsat for unødig fare, fordi de skal puste i mors eller fars alkolås.
Der er ting, der skal undersøges på det her område.
Det er ikke det samme, som at det ikke kan være en god idé.
Fra Socialdemokratiets side er vi stærkt optaget af at bekæmpe spritkørsel.
Derfor er vi åbne over for alle tiltag, og vi vil gerne være med til, at der gøres endnu mere end alt det meget, der allerede gøres.
Men der er ting, der skal undersøges.
Vi skal have det med EU på plads.
Så på den baggrund vil jeg på Socialdemokratiets vegne afvise at stemme for det her forslag, men vi er villige til at indgå i en dialog på området og arbejde i retning af få gjort endnu mere ved det uvæsen, det er, når folk kører spritkørsel.